इस पूरे घोटाले में बीजेपी और जदयू के नेताओं पर भी ऊंगली उठने लगी है. बिहार में 2005 से ही नीतीश कुमार की सरकार है. जिस दौरान सृजन की ओर से ये घोटाला किया गया, वित्त मंत्रालय बीजेपी के वरिष्ठ नेता सुशील मोदी के जिम्मे था. लालू का आरोप था कि सुशील मोदी की मदद से ही इस घोटाले को अंजाम दिया गया. लालू ने इस घोटाले में नीतीश कुमार, सुशील मोदी, शाहनवाज हुसैन, गिरिराज किशोर, निशिकांत दुबे और विपिन बिहारी पर भी मिलीभगत का आरोप लगाया था. उनका कहना था कि नीतीश ने इस घोटाले की जांच से खुद को बचाने के मकसद से ही बीजेपी के साथ हाथ मिलाया है. लालू ने ये भी कहा था कि जैसे चारा घोटाले के दौरान मुख्यमंत्री आवास पर छापेमारी की गई थी, वैसे ही इस मामले में भी कार्रवाई की जाए. तमाम आरोप लगने के बाद नीतीश कुमार ने 17 अगस्त को मामले की सीबीआई जांच के लिए सिफारिश कर दी थी, जिसके बाद सीबीआई पूरे मामले की जांच कर रही है. हालांकि पांच महीने के बाद भी सीबीआई ये नहीं बता पाई है कि इस पूरे घोटाले में कितने पैसे की हेर फेर हुई है.